Baložu Pilni Pagalmi - Vikipēdija

# Baložu Pilni Pagalmi

### Vikipēdijas raksts

Baložu Pilni Pagalmi
Galvenā informācija
Izcelsmes vieta | Rīga, Latvija
Žanrs | Popmūzika Rokmūzika
Darbības gadi | 1994-pašlaik
Dalībnieki
Māris Šverns Jānis Cīrulis Ģirts Pavēnis Oskars Burovs Uldis Gedra

Baložu Pilni Pagalmi ir 1994.gadā dibināta grupa no Rīgas. Tās līderis, mūzikas un tekstu autors ir Māris Šverns.

Māris ir Dambja (grupas Inokentijs Mārpls līderis) bērnības draugs, viņi gājuši kopā vienā skolā un vēlāk vienā arodskolā. Apmēram 1984.gadā viņi nopērk savu pirmo akustisko ģitāru (arodskolas grupasbiedri sacījuši, ka viņi nu gan ir baigie duraki, par tādu naudu taču varēja paņemt veselu režģi alus!). Tad viņi arī abi sāk kaut ko spēlēt, jau 1985.gadā viņiem ir Dambja istabā ierakstīts "albūms", tajā, starp citu, ir vēlākie gr. Inokentijs Mārpls hiti "Pasaciņa" un "Meklē mani peklē". Apmēram puse dziesmu ir Māra, otra - Dambja. Grupai lieto nosaukumu AKLĀ ZARNA. 1986.gadā viņi jau sāk piedalīties koncertos un festivālos, sastāvs arī papildinās, par basistu kļuvis Didzis Erra. Māris un Dambis abi spēlē ģitāras un dzied.

Nosaukums INOKENTIJS MĀRPLS rodās 1987.gada pavasarī. Tajā gadā Māris sakropļo savu kreiso roku un kopš tā brīža vairs nespēlē grupā. Tomēr viņš turpina muzicēt, viņš ir pat tajā laikā uzstājies pāris festivālos, dziedot viens savas dziesmas. Dažas dziesmas ir ierakstītas pie Dambja mājās.

Kad Māris apprecās, un piedzimst meita, viņa muzicēšana vairs neiziet ārpus viņa istabas. Tikai 1992.gada pavasarī Māris sāk atgriezties muzikālajā apritē - Dambis viņam piedāvā ierakstīt pāris dziesmas Tornī, Māris piekrīt, Torņa cilvēki arī. Ar draugiem (Dambi, Putriņu, u.c.) un dažu Torņa cilvēku palīdzību, Māris ieraksta trīs dziesmas kas apkopotas zem nosaukuma "Baložu pilni pagalmi", dziesma "Iela" no tā iekļauta izlasē "Eau de Cologne 1992". Pēc tās reizes Māris ar draugiem turpina apmeklēt Torni, ierakstot vēl dažas dziesmas.

Biežāk uz Torni Māris sāk piestaigāt 1993.gada beigās, turpinot ierakstīt dziesmas, dažreiz viņš aicina Lotu (viņa vēlāk dibina savu grupu Deports Uz Debesīm) dziedāt dažas savas dziesmas. 1994.gada sākumā Māris pirmo reizi pēc daudziem gadiem kāpj uz skatuves Torņa organizētajā koncertā "Odekolons Live I" Krāmenē (basģitāru un bungas spēlē Dambis un Putriņš). Pēc šī koncerta Māris nolemj, ka ir jādibina grupa ar pastāvīgu sastāvu.

Tā no Torņa cilvēkiem tiek sakomplektēti BALOŽU PILNI PAGALMI, tas ir 1994.gada sākums. MĀRIS pats dzied un spēlē ģitāru, ULDIS GEDRA sit bungas (viņš agrāk un arī vēl paralēli ir spēlējis tādās Torņa grupās kā VOICEKS, IBM&I, SMOGS, SHINE ON...), bet JOURELYS basģitāru, un reizēm piedzied (viņš agrāk spēlējis gr. TUKŠĀ MUCA un joprojām ir arī gr. VOICEKS VOISKA frontmens). Interesanti, ka vienlaikus ar BPP Tornī rodās arī cita nozīmīga 90`to vidus grupa KARTĀGA.

Diezgan ātri grupa sagatavo savu pirmo koncertprogrammu un aktīvi piedalās gandrīz visos koncertos un festivālos. Pavasarī - vasarā ieraksta savu pirmo kaseti "CIK DĪVAINI", bet ir neapmierināti ar to, un pēc gada par jaunu to pārraksta. Spēlējot daudzos koncertus un sacerot brīnišķīgas dziesmas (par mīlestību gandrīz vai tikai, pat tā, ka aprakstot BALOŻUS, ir radies termins "mīlestības roks") BALOŻU PILNI PAGALMI līdzās KARTĀGAI kļūst par otru pazīstamāko, un labāko Torņa grupu.

1995.gada vasarā Māris Tornī ieraksta savu soloalbūmu "Atmiņainā deja", kurā pārsvarā ir viņa pirms-Baložu periodā sacerētās dziesmas.

1995.gada vasarā par ceturto "balodi" kļūst JURIS ALKSNIS, spēlē soloģitāru (agrāk grupās SANITĀRĀ ZONA, SHINE ON, vēlāk un paralēli arī MELIBEZGALA, VOICEKS, SIRKE), kurš kā viesmūziķis jau bija piedalījies dażu dziesmu ierakstā priekš "Cik dīvaini" kasetes.

Kopš BALOŽU radīšanas Māris tikai dažreiz koncertos ir spēlējis viens savas agrāk sacerētās solodziesmas, un arī tādos gadījumos viņam vienmēr ir piespēlējis kāds no BPP. Tomēr MĀRIS ir ļoti ražīgs dziesmu autors, un tāpēc daudzas dziesmas, ko vai nu BPP fiziski nespēj apstrādāt, vai arī tās ir pārāk personiskas, lai spēlētu kopā ar vēl kādu, Māris spēlē un ieraksta tikai vienatnē.

BALOŻI turpina aktīvi koncertēt, ar lieliskiem panākumiem piedalās kā lielākajos pagrīdes mūzikas festivālos ("Mēnessbērnā", "Pagrimušajā Laikmetā" 1995-96.gados), tā arī vienkāršākos. Atmiņā piemēram ir baložu un MĀCĪTĀJS ON ACID (ASV) mini koncerttūre 1996.gada vasarā. Baloži ir lieliski koncertos, nav liels retums kad cilvēkiem ir asaras acīs klausoties viņu dziesmās, to daudzi cilvēki nav kautrējušies atzīt.

Nākamais Māra soloieraksts ir "Romāna varonis", ierakstīts, tāpat kā visi citi, Torņa studijā, 1997.gada pavasarī, ar palīdzību no grupasbiedriem un arī SIRKES, agrāk PLASTALĪNS, dziedātājas / basģitāristes Lauras Ziemeles. Dziesmas "Romāna varonis" un "Portrets" joprojām ir vienas no Māra pazīstamākajām un klausītājiem mīļākajām dziesmām.

1997. gadā BALOŽI piedalās tādos festivālos kā "Sinepes un Medus", "Survival Extra", nosvin savu 3 gadu jubileju "Mad Mixā" un lēnām sāk gatavoties savai nākošajai kasetei. Ierakstu sesija sākas tikai 1998.gada februāra beigās un ar nelieliem pārtraukumiem turpinās līdz pat augustam.

"Vēstules" ir pirmais baložu albūms, kas tiek izdots arī CD formātā. Seko ne pārāk veiksmīga koncerttūre pa Latviju. Pēc Alkšņa aiziešanas uz Sirki grupa atkal paliek trijatā.

Seko Māra solo albūms "Personīgā lietošanā". Māris to izdod pats ļoti nelielas tirāžas kasešu un cd metienā, un izplata to galvenokārt dāvinot draugiem. Albumā ir piecpadsmit 1999.gada jūlijā un septembrī, kā arī divas 1997.gada pavasarī ierakstītas dziesmas. Tikai divas dziesmas ierakstītas kopā ar Oskaru Burovu (viņš jaunais grupas basģitārists, bet šinī ierakstā pūtis "plēšās", Ulda klasesbiedrs no pamatskolas laikiem, pārējās Māris iespēlējis viens.

1999.gada sākumā baloži veic akustisku ierakstu ar divām akustiskajām ģitārām un bungām (Māris, Jourelis un Uldis, bez basa). Rezultātā top ieraksts "Zabete baro baložus" (izdod 'Alises ieraksti" 1999.gada decembrī). Šajā laikā Jourelis jau neatgriezeniski ir pārgājis uz ģitāras spēli. Pēc šī albūma iznākšanas faktiski beidzas sadarbība ar "Alises ierakstiem", kas pēc pāris mēnešiem beidz pastāvēt.

2000.gada pavasarī no baložiem aiziet arī Jourelis, viens no grupas dibinātājiem 1994.gadā. Drīz tiek sameklēts jauns dalībnieks - taustiņnieks Jānis Cīrulis no tobrīd joprojām pastāvošās Madonas-Cēsu-Rīgas grupas KAS TEV PAR DAĻU? Uz vairākām dziesmām tiek pieaicināti SIRKES dalībnieki Laura Ziemele un Juris Alksnis (tas pats Alksnis, kas jau baložos reiz spēlēja).

2001.gada maijā grupa turpina dziesmu ierakstus studijā. 2001.gada rudenī Tornis izdod albūmu "Jauni iespaidi". Šajā albūmā vairākas ģitāras partijas vēl ir iespēlējis Juris Alksnis, kaut gan jau ir atrasts arī jauns ģitārists - Ģirts Pavēnis.

2002.gada beigās Māris ieraksta savu ceturto solo albūmu "M.U.M.S." jeb "Mazas uzkodas mierīgā svētdienā", kas atkal tiek izdots ļoti niecīgā tirāžā un plašākai publikai paliek nezināms.

"Runā ar mani" ir grupas septītais apbums, un tas tiek izdots 2004.gada martā, gandrīz trīs gadus pēc veiksmīgā "Jauni iespaidi". Šoreiz albuma izdevējs ir Ingus Baušķenieks un viņa IB Ieraksti. Visu albuma sagatavošanu (ierakstu un miksēšanu) veic pati grupa Torņa studijā. Par godu albūma izdošanai grupa sagatavo īpašu koncertprogrammu (33 dziesmas) un sameklē pasākumam piemērotu vietu - Mākslas darbinieku namu Vecrīgā un tas noteikti ir viens no jaukākajiem grupas koncertiem visā pastāvēšanas laikā.

Īsu brīdi pēc "Runā ar mani" iznākšanas no grupas aiziet Oskars, vēlāk arī Ģirts. Viņu aizvieto Aija Feldberga, bijusī SIRKES un SAARES dalībniece. 2004.-2005.gadi paiet nemitīgos dalībnieku meklējumos, tiek izmēģināti vairāki jauni kadri, dažus koncertus ar baložiem atkal spēlē Juris Alksnis, taču ilgstošai sadarbībai viņš nav gatavs. 2005.gada maijā uz Dāniju strādāt brīvprātīgo darbu aizbrauc Aija un pēc kāda laika grupā atgriežas Ģirts un Oskars, vasarā sākas jaunu dziesmu veidošana.

2007.gadā tiek izdots "Esi sveiks". Romantisko un lirisko varoņu veidolu BPP joprojām saglabā pārliecinoši, kaut arī kopumā albuma noskaņa ir visai dejojama un ar gaišu skatu nākotnē, kas līdz šim grupai nebija īpaši raksturīgi. Tradicionāls ir baložu darbs ierakstot un izdodot mūziku – viņi paši ne tikai sacer un aranžē visas savas dziesmas, bet arī līdzdarbojas ierakstīšanas un apstrādes procesā, veido diska noformējuma dizainu, organizē izdošanu, reklāmu un izplatīšanu.

23.08.2007. www.tornis.lv/bpp

Saturs iegūts no "http://lv.wikipedia.org../../../b/a/l/Balo%C5%BEu_Pilni_Pagalmi_5240.html"

##### Views

- Raksts
- Diskusija
- Pašreizējā versija

##### Meklēt